สังคมข่าวหุ้น
*รอผลเลือกตั้งสหรัฐฯ
2 พ.ย. 2563

เกียรติก้อง ว่องไวยากร
*รอผลเลือกตั้งสหรัฐฯ
*ตลาดหุ้นทั่วโลกรอผลการเลือกตั้งประธานาธิบดี ระหว่างทรัมป์กับไบเดนวันนี้ ถ้าปู่ไบเดินเข้าวินตามนัด ตลาดน่าจะฟื้นตัว แต่ถ้าทรัมป์พลิกล็อกก็คงร่วง ส่วนปัญหาการชุมนุมทางการเมืองลดแรงกดดันลงไป ส่งผลให้หุ้นไทยวานนี้รีบาวด์ระยะสั้น แนวรับ 1,190 จุด แนวต้าน 1,215 จุด
*BAM พุ่ง เก็งกำไรผลประกอบการไตรมาสที่ 3/63 หลังจากที่อยู่นิ่งมานาน งานนี้มีโอกาสไปต่อ เป้าหมาย 26 บาท รับงบสวย ไตรมาสที่ 4 มีโอกาสไปได้อีก
*นิพนธ์ บุญเดชานันทน์ ประธานเจ้าหน้าที่บริหาร บมจ.ดับบลิวเอชเอ ยูทิลิตี้ส์ แอนด์ พาวเวอร์ (WHAUP) จับมือบริษัท เอสเอไอซี มอเตอร์–ซีพี จำกัด เปิดตัวอย่างเป็นทางการในการดำเนินการจ่ายไฟฟ้าเชิงพาณิชย์ (COD) ของโครงการติดตั้งระบบผลิตไฟฟ้าจากพลังงานแสงอาทิตย์บนหลังคาที่จอดรถ (Solar Carpark) ขนาดกำลังผลิตติดตั้งรวม 4.88 เมกะวัตต์ บนพื้นที่หลังคาลานจอดรถ ของโรงงานผลิตรถยนต์ MG ในนิคมอุตสาหกรรมดับบลิวเอชเอ อีสเทิร์นซีบอร์ด 2
*มนตรี ศรไพศาล ประธานเจ้าหน้าที่บริหาร บมจ.หลักทรัพย์ เมย์แบงก์ กิมเอ็ง (ประเทศไทย) ปลื้มผลงาน 9 เดือนของปี 2563 มีกำไร 310.42 ล้านบาท หรือเพิ่มขึ้น 108.28% ขณะที่ไตรมาสที่ 3/63 บริษัทมีกำไรสุทธิ 68.73 ล้านบาท หลังรายได้ค่านายหน้าพุ่ง
*ศุภจี สุธรรมพันธุ์ ประธานเจ้าหน้าที่บริหารกลุ่ม บมจ.ดุสิตธานี (DTC)  ลงนามในสัญญาบริหารโรงแรมดุสิตธานี เกียวโต เป็นโรงแรมภายใต้แบรนด์ “ดุสิตธานี” แห่งแรกในประเทศญี่ปุ่น กับบริษัท ยาสุดะเรียลเอสเตท จำกัด
*โรงพยาบาล ธนบุรี บำรุงเมือง จำกัด ในเครือ บมจ.ธนบุรี เฮลท์แคร์ กรุ๊ป (THG) รับงานจากกรมควบคุมโรค ดูแลด้านการแพทย์และสุขภาพแก่นักกีฬาและเจ้าหน้าที่ที่มีส่วนร่วมในการแข่งขันแบดมินตันระดับสูงสุดของโลก 3 รายการ ได้แก่ YONEX Thailand Open 2020 ระหว่างวันที่ 12-17 มกราคม 2564, TOYOTA Thailand Open 2020 ระหว่างวันที่ 19-24 มกราคม 2564 และ HSBC BWF World Tour Finals 2020 ระหว่างวันที่ 27-31 มกราคม 2564 ป้องกันการระบาดของโรคโควิด-19
*บอร์ดเครือไทย โฮลดิ้งส์ ไฟเขียว แต่งตั้ง นายฐากร ปิยะพันธ์ เข้าดำรงตำแหน่งประธานเจ้าหน้าที่บริหาร บมจ.เครือไทย โฮลดิ้งส์ เพื่อให้สอดคล้องกับแนวทางการดำเนินธุรกิจของบริษัท ที่ต้องการเพิ่มฐานผู้บริโภครายย่อย พร้อมมุ่งสู่ความเป็นดิจิทัลด้านธุรกิจประกันและการเงินของประเทศไทย
*ทริสเรทติ้งคงอันดับเครดิตองค์กร บมจ.ทีพีซี เพาเวอร์ โฮลดิ้ง (TPCH) ที่ระดับ “BBB” ด้วยแนวโน้มอันดับเครดิต “Stable” หรือ “คงที่” โดยอันดับเครดิตสะท้อนถึงกระแสเงินสดที่สามารถคาดการณ์ได้และแข็งแกร่ง ซึ่งบริษัทได้รับจากการมีสัญญาซื้อขายไฟฟ้าระยะยาวกับหน่วยงานการไฟฟ้าภาครัฐ
*บมจ.แสนสิริ (SIRI) ขายหุ้นกู้ของบริษัท ครั้งที่ 2/2563 มูลค่าไม่เกิน 1,500 ล้านบาท แบ่งเป็นเสนอขาย 1,000 ล้านบาท และหุ้นกู้สำรองไม่เกิน 500 ล้านบาท อายุ 3 ปี 6 เดือน ครบกำหนดไถ่ถอนปี พ.ศ. 2567 อัตราดอกเบี้ยคงที่ 3.95% ต่อปี จ่ายดอกเบี้ยทุก 3 เดือน ตลอดอายุหุ้นกู้ โดยเสนอขายให้แก่ผู้ลงทุน และ/หรือ ผู้ลงทุนรายใหญ่ ระหว่างวันที่ 6 พ.ย. และ 9-10 พ.ย. 63 ผ่านธนาคารกรุงเทพ ธนาคารกรุงไทย ธนาคารกสิกรไทย ธนาคารไทยพาณิชย์ บล.โนมูระ พัฒนสิน บล.กรุงไทย ซีมีโก้ และ บล.ฟินันเซีย ไซรัส อันดับความน่าเชื่อถือของบริษัทที่ “BBB+”